钦定古今图书集成/理学汇编/学行典/第268卷 > 俞汝尚
## 钦定古今图书集成/理学汇编/学行典/第268卷 > 俞汝尚

按《宋史隐逸传》：“俞汝尚，字退翁，湖州乌程人。少时读
书于鄣南之昆山，为人温温有礼，议论不苟，不可于
意。有所不言，言之未尝妄也。不肯料理生事，不以贫
乏挠其怀。澹于势利，闻人善言善行，记之不忘，时时
为人道之。擢进士第，涉历州县，无少营进取之心。尝
知导江县，新繁令卒，使者使承其乏，将资以公田，辞”
不许，至则悉以周旧令之家。熙宁初，签书剑南西州
判官。赵抃守蜀，以简静为治。每旦，𨓆坐便斋，诸吏莫
敢至，唯汝尚来，辄排闼径入，相对清谈竟暮。王安石
当国，患一时故老不同己，或言汝尚清望，可寘之御
史，使以次弹击。驿召诣京师，既知所以荐用意，力辞，
章再上得免。亲故有责以不能与子孙为地者，汝尚
笑曰：“是乃所以为其地也。”还家苦贫，未能忘禄养。又
从赵抃于青州，遂以屯田郎中致仕。苏轼、苏辙、孙觉、
李常皆赋诗文叹美之。优游数年，当六月徂暑，寝室
不可居，出舍于门，妻黄就视之，汝尚曰：“人生七十者
希，吾与夫人皆过之，可以行矣。”妻应曰：“然则我先去后三日卒。汝尚庀其丧为作《铭》，召诸子告曰：“吾亦从
此逝矣。”隐几而终，相去才十日。孙侔，绍兴中敷文阁
直学士。